Γνωμοδότηση της συμβουλευτικής επιτροπής για τις συγκεντρώσεις η οποία διατυπώθηκε κατά την 122η συνεδρίαση της 22ας Δεκεμβρίου 2003 σχετικά με σχέδιο απόφασης στην υπόθεση COMP/M.2978 - Lagardère/Natexis/VUP

(2004/C 102/10)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η συγκέντρωση έχει κοινοτική διάσταση κατά την έννοια του κανονισμού για τον έλεγχο των συγκεντρώσεων.

2. Η συμβουλευτική επιτροπή συμφωνεί με τον ορισμό της Επιτροπής ότι η πρωτογενής αγορά εκδοτικών δικαιωμάτων γαλλικής γλώσσας πρέπει να υποδιαιρεθεί σύμφωνα με την κατηγορία των βιβλίων και μια ξεχωριστή αγορά για τα ξένα εκδοτικά δικαιώματα εκδόσεων γαλλικής γλώσσας.

3. Η συμβουλευτική επιτροπή συμφωνεί με τον ορισμό της Επιτροπής σχετικά με τις δευτερογενείς αγορές για τα εκδοτικά δικαιώματα γαλλικής γλώσσας για εκδόσεις σε σχήμα τσέπης.

4. Η συμβουλευτική επιτροπή συμφωνεί με τον ορισμό της Επιτροπής για ξεχωριστές αγορές

α) για υπηρεσίες μάρκετινγκ και υπηρεσίες διανομής,

β) για υπηρεσίες μάρκετινγκ σύμφωνα με τις κατηγορίες των διανομέων (βιβλιοπωλεία, χονδρέμποροι και υπεραγορές),

γ) για την πώληση βιβλίων από τους εκδότες στους διανομείς σύμφωνα με τον τύπο του διανομέα,

δ) για την πώληση βιβλίων από τους εκδότες σε διανομείς και για την πώληση βιβλίων από χονδρέμπορους σε διανομείς της τρίτης κατηγορίας.

5. Η συμβουλευτική επιτροπή συμφωνεί με τον ορισμό της Επιτροπής όσον αφορά τις ξεχωριστές αγορές για την πώληση βιβλίων σύμφωνα με κύριες κατηγορίες βιβλίων και με τις κατατάξεις που προτάθηκαν στο σχέδιο απόφασης.

6. Η συμβουλευτική επιτροπή συμφωνεί με τον ορισμό της Επιτροπής σχετικά με ξεχωριστές αγορές για τις πωλήσεις βιβλίων γενικής λογοτεχνίας μεγάλου μεγέθους και μεγέθους τσέπης.

7. Η συμβουλευτική επιτροπή συμφωνεί με τον ορισμό της Επιτροπής σχετικά με τις ξεχωριστές αγορές για σχολικά βιβλία και υλικό υποστήριξης της εκπαίδευσης.

8. Η πλειοψηφία της συμβουλευτικής επιτροπής συμφωνεί με τον ορισμό της Επιτροπής σχετικά με τις γεωγραφικές αγορές που περιέχεται στο σχέδιο απόφασης. Μια μειοψηφία απέχει.

9. Με εξαίρεση το θέμα 8α όπου μια πλειοψηφία απέχει, η συμβουλευτική επιτροπή συμφωνεί με την άποψη της Επιτροπής ότι η συγκέντρωση όπως αρχικά γνωστοποιήθηκε θα δημιουργούσε ή θα ενίσχυε μια δεσπόζουσα θέση.

α) στην πρωτογενή αγορά για δικαιώματα εκδόσεων στη γαλλική γλώσσα βιβλίων γενικής λογοτεχνίας,

β) στη δευτερογενή αγορά για δικαιώματα εκδόσεων στη γαλλική γλώσσα βιβλίων γενικής λογοτεχνίας σε μέγεθος τσέπης,

γ) στην αγορά για παροχή στους εκδότες υπηρεσιών μάρκετινγκ για πωλήσεις σε καταστήματα, υπεραγορές και χονδρεμπόρους,

δ) στις αγορές για υπηρεσίες διανομής που παρέχονται στους εκδότες,

ε) στις αγορές για πωλήσεις γενικής λογοτεχνίας, παιδικών βιβλίων, οδηγών και εγχειριδίων, σχολικών βιβλίων, υλικού υποστήριξης της εκπαίδευσης και έργων αναφοράς από εκδότες σε διανομείς,

στ) στην αγορά για τις πωλήσεις βιβλίων από χονδρεμπόρους σε διανομείς της τρίτης κατηγορίας.

10. Η πλειοψηφία της συμβουλευτικής επιτροπής συμμερίζεται την άποψη της Επιτροπής ότι οι δεσμεύσεις που ανέλαβαν τα μέρη, εάν εφαρμοστούν κατά τον τρόπο που συζητήθηκε από τη συμβουλευτική επιτροπή, είναι επαρκή για την άρση των ανησυχιών σχετικά με τον ανταγωνισμό. Μια μειοψηφία απέχει.

11. Συνεπώς, η πλειοψηφία της συμβουλευτικής επιτροπής συμφωνεί ότι η συγκέντρωση πρέπει να κηρυχθεί συμβατή με την κοινή αγορά και με τη λειτουργία της συμφωνίας ΕΟΧ υπό τον όρο της πλήρους τήρησης των όρων και υποχρεώσεων που επισυνάπτονται στο παράρτημα του σχεδίου απόφασης. Μια μειοψηφία απέχει.

12. Η συμβουλευτική επιτροπή συνιστά τη δημοσίευση της γνωμοδότησής της στην Επίσημη Εφημερίδα της Ευρωπαϊκής Ένωσης.

13. Η συμβουλευτική επιτροπή ζητά από την Επιτροπή να λάβει υπόψη της όλα τα άλλα σημεία που αναλύθηκαν κατά τη διάρκεια της συζήτησης.